| - 10 - |
| VII. Kísérlet a teendők felvázolására Előrevetítem: amióta ezek a gondolatok foglalkoztatnak, mind egyértelműbb számomra, hogy a globalizáció ésszerű 'terelése' tud csak megoldást hozni. A globális világállam, nemzetközileg ellenőrzött, irányított világcsendőr, világ-oktatási forradalom, stb., stb. Álom? Lássuk csak! Közbevetem, hogy Kornai János - akit ismerek és akit a legnagyobb magyar közgazdának tartok - a most megjelent életrajzi művében (olvasom a recenziókban) mind a szocializmust, mind a kapitalizmust 'hiánygazdaságként' tárgyalja. Az előbbit a meg nem termelt javak hiánya, az utóbbit a munkalehetőségek korlátozott volta jellemzi. El kell olvasnom a művet. Már most gondolom azonban, hogy mindkét politikai-gazdasági rendszert 'tiszta, klasszikus' megjelenési formájában értelmezi: a szocializmust mint szélsőségesen merev és diktatórikus tervgazdálkodást, a kapitalizmust pedig mint a gazdaság minimális állami kontrollját (központi bankok, kormányzati beavatkozások) is nehezen viselő, a tőke szabad versenyével jellemezhető rendszert. Márpedig (legalább) két európai szocialista ország (Jugoszlávia és Magyarország) is úton volt a 'vegyes' gazdaság útján és a mai Kína is olyan irányban halad, ami a kapitalista piacgazdaság számtalan elemét szövi az államszocializmus rendszerébe, a kapitalizmus pedig - mint azt fentebb tárgyalom - tiszta, kontroll nélküli formájában az emberiség döntő hányada számára elfogadhatatlan szenvedés-tömeget szül. Ő lenne a világon talán legalkalmasabb agyvelő, amelyik siker reményében kísérelhetné meg annak a politikai-gazdasági középútnak a felvázolását, amelyik a két alkalmatlan rendszer helyett az egész emberiség számára alkalmas (vagy legalább elviselhető) alternatívát jelenthet. Mit is írtam 2004 március 11.-én? Az eddig összegyűjtött adatok és gondolatok - szégyellem bevallani - engem is arra a következtetésre vezettek, hogy - utópia vagy sem - a tőke korlátlan uralmát mindenképpen korlátozni kell. Nem kevésbé fontos annak az elemzése, hogy milyen tényezők (embercsoportok, eszmék, elvek) hatnak azirányba, hogy a tömegek ostobán és magatehetetlenül szemlélik és tűrik, amint bekebelezik, kibelezik őket. Milyen főbb irányokat jelölnék ki, jelöltet ki velem a gondolat- és eszmevilágom a tőke - és az azt kiszolgáló hatalmi rendszerek - abszolút uralmának megfékezésére? I. A KATONAI HATALMAKat el kell szigetelni, igazi, nemzetközi ellenőrzés alatt működő világcsendőrséget kell felállítani és működtetni. II. A SZUPERHATALOM, azaz az USA egyeduralmát fel kell számolni, első lépésként többpólusú világrendet kell kialakítani, majd el kell jutni a nemzetközi szervezetek, elsősorban az ENSZ szupranacionális szerepkörének és hatalmának megteremtéséhez. III. A HATALOMGYAKORLÁS minden szervezetét, minden szereplőjét gyökeresen és örökre el kell zárni a tőke befolyásától, a tőkével fenntartott kapcsolattól, beleértve a választási küzdelmeket és a hatalomtól visszavonultakat is. IV. Korlátozni kell, vissza kell szorítani az EGYHÁZAKat a civil szféra területeiről, tökéletesen el kell szigetelni hatalmat gyakorló szervezetektől, személyektől, a vallásoktatást kizárólag az egyházak kezében lévő intézményekben és egyházi szervezetekhez tartozó személyek gyakorolhassák. Egyelőre csoportosítás nélkül és a felsorolt főirányokhoz illesztés nélkül sorolok fel néhány területet, gondolatot, amiket a tőke korlátlan uralmának megfékezése érdekében tanulmányozni, majd megvalósítani ajánlok: - Át kell szervezni az ENSZ-t, el kell szakítani az USA-tól, más nagyhatalmaktól (semleges státuszú területekre kell áthelyezni minden szervezetét, épületét) és meg kell szüntetni a vétó-jogokat. Ki kell alakítani az ENSZ hatékony működésének feltételeit (pl. kétharmados többségi döntéssel kell felruházni lényeges kérdésekben is). Olyan ENSZ-haderőt kell létrehozni, amely képes a kis- és közepes országok megfékezésére és a megőrült nagyhatalmak kordába szorítására. Ebbe a hadseregbe kizárólag olyan országok delegálhassanak katonai erőket, amelyek az ENSZ elveire és a védelmi doktrínára egyébként felesküsznek. - A más népeket, országokat az ENSZ határozata nélkül megtámadókat (addig is, amíg erős ENSZ-haderő nem áll fel) azonnal és határozottan meg kell büntetni. Ki kell őket zárni minden nemzetközi szervezetből, a gazdasági életüket gúzsba kötő embargót kell ellenük foganatosítani. - A világméretű oktatási programokat - ha vannak annak tekinthetők - felül kell vizsgálni, meg kell gyorsítani, igen jelentős összegeket kell azokra fordítani, ha nincsenek, éveken belül létre kell hozni olyanokat, amelyek éveken belül elérik a teljes analfabéta lakosságot. Alulról kell indulni, a legelmaradottabb területekről a műveltebb rétegek felé haladva, feltétlenül biztosítani kell két nyelv, az anyanyelven oktatást és az angol elsajátítását. Az oktatás központi kérdésévé kell tenni annak felismertetését, hogy ki vannak szolgáltatva a tőke és a hatalmak kényének-kedvének. Szélsebesen ki kell építeni a TV-szatellit-Internet útján oktatást. Az egyes országoknak a fegyverkezésre fordított összegek meghatározott százalékát kelljen ennek az oktatási programnak a finanszírozására befizetniük az ENSZ erre a célra létrehozandó kasszájába. - Meg kell szüntetni a migráció elé épített falakat. Tudom, nem megy pillanatok alatt, de lendületesen el kell indulni ebbe az irányba. Amúgy sincs olyan tilalomfa, amely meg tudná akadályozni a Délről Északra, fejletlenekből fejlett(ebb)ekbe áramlást. Fel kell végre fogni, hogy a világ gondjait csak egységes világ tudja megoldani és a migráció elé gördített akadályok a szerencsétlenebbek kizsákmányolását segítik, az amúgyis mind nehezebben kezelhető feszültségeket növelik. - Minden lehetséges eszközzel gyorsítani kell az (először gazdasági, majd politikai) nagy közösségek létrejöttét. Európát tovább kell bővíteni, bekebelezve a teljes Balkánt, a Földközi-tenger régióját, segíteni kell dél-amerikai, afrikai, kínai-japán és Ausztrália+ körzete uniók létrejöttét. A volt Szovjetunió más közösségekhez még nem csatlakozott országait bátorítani kellene: egyesüljenek újra. - A nemzetközi kizsákmányolás rettenetes gyakorlatát egyrészt meg kell akadályozni vagy legalábbis jelentősen fékezni, másrészt el kell indulni a kizsigerelteknek visszajuttatás technikáinak kialakítása útján. Mikre gondolok? - a fejlődő országok összefogásával és nemzetközi szervezet (ENSZ?) ellenőrzése mellett meg kell állapítani és karban kell tartani (gyorsan emelni) világ-minimálbért, ennek az egyes országokon belüli negatív hatásainak kiküszöbölésére nemzetközi puffer-alapot kell létrehozni; - a nagy gazdasági közösségek létrehozásakor mindent el kell követni annak érdekében, hogy a gazdasági jellegű felvétel-korlátok puhuljanak, illetve lehetőleg szűnjenek meg; - a katonai költségvetések megsarcolásával el kell érni, hogy a katasztrófa-segélyek helyébe átfogó "poverty-elimination" programok lépjenek, amelyek nem a kialakult katasztrófák áldozatainak megsegítésére, hanem az azt kiváltó tényezők felszámolására szolgálnak; - El kell indulni a szegény országok nemzetközi szervezeteinek kizsákmányolás-elleni szövetsége (világszervezet!) létrehozásának útján! Képtelenség, hogy a multinacionális cégekért folyó 'olcsó munka - semmi adó' versenyben az elmaradott, sőt a félig-fejlett országok is egymást tapossák és lökik hátrább-mélyebbre. - A környezetszennyezés területén el kell érni, hogy ha a legnagyobb szennyezők nem vetik alá magukat nemzetközi kontrollnak, a nemzetek közössége (ENSZ?) büntető szankciókat alkalmazzon velük szemben, elsősorban az általuk széles körben alkalmazott embargó visszafordításával! - A katonai költségvetéseket nemzetközi szinten - a fentieken túlmenően is - meg kell adóztatni. Ennek persze az igazán nemzetközi világcsendőrség léte az alapvető feltétele. Az így befolyó összegeket a szegénység felszámolására kell fordítani! - Etnikai kérdésekben egyrészt kegyetlenül kemény módszerekkel el kell érni, hogy a kirekesztők világszerte kirekesztődjenek a társadalmakból (magyarul: dutyiba velük!), másrészt népszavazásokkal (pl.: kurdok, egyszerre minden országban, ahol élnek!) meg kell oldani, hogy maguk válasszák meg, mit akarnak, feloldva ezzel egy lényeges világméretű feszültség-forrást! - Minden lehetséges eszközzel meg kell akadályozni, hogy a világtörténelemben igen aljas szerepet játszott egyházak (kivétel nélkül!) kiszoruljanak a világi hatalomból, a civil szféra szervezeteivel azonos módon adóztassanak meg (a jelenlegi általános adómentesség felszámolásával), a hívők közvetlen megsarcolása (adó-felügyeleti megoldásokkal) tiltassék meg. A vallási-egyházi alapon működő militáns (terrorista) csoportokkal a nemzetközi szervezetek kezdjenek tárgyalásokat, keressenek békés megoldásokat működésük okainak feltárására és békés felszámolásukra, végső esetben nemzetközi ellenőrzés mellett szigetelje el, majd számolja fel a világcsendőrség. - Az egyházak által képviselt vallások - mint a nemzetközi ellentétek egyik legfontosabb forrásai - oktatását nem egyházi szervezetekben meg kell akadályozni, az egyházi szervezetekben történő oktatás tananyagát ellenőrizni kell olyan szempontból, hogy az ne segítse elő a kizsákmányolásnak való behódolást és ne oktasson semmiféle gyűlöletre. Néhány további megjegyzés, gondolat-fonal: - Ideje összegezni és bölcsek vitaanyagaként megrágásra ajánlani az egyes közgazdászok által felvetett "0-fejlődés" elméleteit. - Olyan nemzetközi fórumot kell létrehozni, amely a "Világ bölcsei egyesüljetek" fogalomnak megfelelően a világ ellentmondásainak megoldását, a tőke korlátlan garázdálkodásának megakadályozását tűzné ki maga elé célul. - A terrorizmus megszüntetésének az USA és Izrael által erőltetett bosszú-hadjáratok elvét fel kell váltani nemzetközi közgazdász-politikus-szociológus tudományos tanács folyamatos tanulmányai által kidolgozandó megoldásokkal, a gyökerek feltárását tűzve ki célul! - Ugyancsak bölcseket (politológusok, pszichológusok, elme-szakértők) felkérve meg kell kísérelni a demokrácia fogalmának, elveinek és a "demokratikus választási rendszerek" kritikai elemzését és olyan eljárások kidolgozását, amelyek magakadályoznák a nyilvánvaló gazemberek (Bush) és csoportjaik hatalomra jutását. A polgári/parlamentáris demokrácia teljes csődjét jelenti számomra, hogy az iraki háború három legfőbb európai apostola, Bush, Blair és Berlusconi hatalmon tudott maradni, miután teljesen nyilvánvalóvá vált, hogy a háborúnak nem voltak emberi ésszel elfogadható indokai. Álom, álom, édes álom.... *** Talán jobb, ha körülnézünk, milyen gyakorlati kísérletekről, lépésekről lehet hallani? Egyetlen igazán tudományosnak és elgondolkodtatónak munkára akadtam: ConversationEconomyNet (nehezen nyílik) - 10 év munkájával készült elképzelés a szociálisan is emberi társadalomról. Nem tudom megítélni, megvalósítható-e valaha is? Bizonyára többet ér az én 'álomvilágom'-nál. ***** Hadd zárjam soraimat a nagy Mahatma Gandhi mondásával: "First they ignore you, then they laugh at you, then they fight you, then you win." (Először ignorálnak, majd kinevetnek, majd harcolnak ellened, majd győzöl.) Nem a Mahatmá-hoz mérem magam, csak remélem, hogy az én gondolataim is megérnek és megértésre találtatnak valamikor... ***** Lezárva (kisebb kiegészítések, módosítások megengedésével): 2005.07.22 Irodalmazás>>> <<<Vissza |
| Minden jog fenntartva! All rights reserved! |

<<<Kezdőlap>>>