| - 8 - |
| VI. A háborúk és népirtások A háborúkat kutatva, tanulmányozva arra a következtetésre kellett jutnom, hogy az eddig elemzett öt bűn talán legdöbbenetesebb következményei közül külön fejezetet kell szentelni a háborúknak. Azok ugyanis többnyire egynél több okra vezethetők vissza, nem kezelhetők egy-egy bűn fejezetében. Kivételt talán csak a vallásháborúk (vallási fanatizmus, barbár bigottéria) és Amerika 'felfedezése' (kincskeresés) jelentenek, bár azok is 'átcsúsztak' a fajgyűlölet világába! Előrebocsátom, hogy nem vagyok történész és egyébként is képtelenség (egy emberöltő munkája is kevés lenne talán), hogy áttekintő képet adjon az ember arról az esztelen öldöklésről, amiből az emberiség gyalázatos történelme áll. Elég volt azonban néhány villanás, amit átéltem (nagyváradi szőnyegbombázás, menekülés a front elől, Budapest romjai a II. világháború. végén) vagy amiről képet tudtam alkotni filmek alapján (holokauszt, nukleáris fegyverek, Vietnam, Afganisztán és most Irak), hogy kísérletet tegyek ennek a megszakítás nélküli barbár folyamatnak a felvázolására. Igyekszem olyan háborúkra terelni a figyelmet, amelyek a történelem legvaskosabb szégyenfoltjai. Vázlatos összeállítással szolgál az olvasónak Errol Morris-nak az 1916 és 1995 közötti háborúkról alkotott filmje: The Fog of War. Egy idős ember elmélkedései a háborúk esztelenségéről, képekkel kísérve. Lássunk néhány fel nem fogható példát. Nem törekszem se földrajzi, se időrendi sorrendre, inkább arra, hogy értő elmék követni tudják, mi vált ki belőlem végtelen felháborodást. * Mielőtt rátérnék a háborúk ismertetésére, felmerül a gondolat: van-e jó háború és rossz háború? Meg lehet-e bármivel indokolni egy háború megindítását? Lássuk mások véleményét: Belelapozva az Internetbe még mindig a döbbenet erejével hatott rám, mennyire euró- és keresztény-dominencia jellemzi a kérdés irodalmát. Bemutatok három linket ebből a kutakodásból: - Just War Theory - Alexander Moseley részletes tanulmánya érint minden kérdést, ami elvileg megkülönböztetheti az igazságos háborút és hadviselést az igazságtalantól - ahogy azt a művelt Európa képzelte-képzeli: legyen igazságos oka, az illetékes hatalmi szerv üzenje meg, helyes szándék álljon mögötte, legyen ésszerű valószínűsége a sikeres befejezésnek és a vége legyen arányos az alkalmazott módszerekkel. A 'jus ad bellum' ilyen jóindulatú megfogalmazásáról is nyugodtan megállapíthatjuk, hogy se a múltban, se a jövőben nem volt és nem is lesz olyan háború, amelyiknek a megindítását akár így is igazolni lehetne. Az emberiség támadó háborúi minden tekintetben barbárak. Az önvédelmi háborúk között kell keresgélni, hogy az igazságos háború fogalmát meg tudjuk tölteni tartalommal. - The Just War Theory - történelmi áttekintést ad az elméletről és megemlíti például, hogy a keresztesháborúkat is igazolták anno vallási megfontolásokból. - Good Wars - Darrell Cole vallási oldalról közelítve a kérdéshez fejti ki a véleményét, eljutva a pontig, amikor kimondja: ...nagyobb bűn a keresztények számára nem indítani el egy igazságos háborút, mint a hitetlenek számára. (Logikus nem? Az igazság mindig a fehér és keresztény ember oldalán áll.) Gyökeresen másként gondolkodik a hinduizmus. Mint Krisztus előtt megfogalmazott 'meghatározásai' mutatják, az igazságos és igazságtalan háborúk kategóriáit az egész társadalom általi elfogadottság szerint különböztetik meg. A tényleg nagyon bölcs 'Hindu Wisdom' honlap a háborúkkal foglalkozó oldala, a 'War in Ancient India' szerint a hindu harcászati tudomány kétféle hadviselést ismer - a dharmayuddha-t (darmajudda) és a kutayuddha-t (katajudda). A dharmayuddha olyan háború, amit a dharma (darma) elvei alapján vívnak, ami itt a ksatradharma-t (ksatradarma) azaz 'a királyok és harcosok törvényét' jelenti. Más szavakkal azt a háborút tekintették igazságosnak, amelyik a társadalom elfogadottságát élvezte." Véleményem szerint csak a védekező háborúk és az emberiségre igazoltan veszélyt jelentő szörny-diktatúrák ellen nemzetközi (ma ENSZ) egyetértésben indított háborúk igazolhatók (ha fegyverek használata emberek között egyáltalán igazolható!), azokat is minimális emberveszteséggel kell megvívni! Aki végigjárja velem a háborúk útját, egyet kell értsen velem. * És akkor tekintsük át a legtöbb áldozattal járó és/vagy legkegyetlenebb háborúkat. Kezdjük a mával, a képtelen iraki háborúval. Felvonultatok néhány ezzel foglalkozó honlapot, kérem a kedves olvasót, készüljön kellemetlen látnivalókra! - A National Geographic Magazine online változata Alexandra Boulat fotóriporter-hölgy felvételeiből felépített vérlázító képsorokat adott közre röviddel a háború megindítása után. A világtörténelem egyik legaljasabb háborújának kezdeti (2003 január-május) szörnyűségei is elrettentők. - A Pictures of Civilian Victims... - Web-lapot belül az iraki háború áldozatairól (és az anyagi pusztításról) készült szörnyű fotókra terelem a figyelmet (akinek rosszak az idegei és/vagy nem viseli el a vér látványát, ne nyissa meg a site-ot), a lap a kegyetlen és indokolatlan háború számos egyéb aspektusát is vizsgálja: az elkövetett háborús bűnöket, az amerikaiak által használt 'tömegpusztító fegyverek (!)' elképesztő arzenálját. Érdemes lapozgatni a lapban. Hihetetlen, hogy mindez a XXI. században történik! - Az About site A háború fetisizálása elemzésében Illusion of "Shock & Awe" - American Militarism and Iraq cím alatt hangsúlyozza, hogy a militarizmussal és katonai erővel való játszadozás veszélyes minden társadalom számára, de különösen az egy olyan társadalomban, mint az USA, amelyik összemérhetetlenül nagy katonai kapacitással rendelkezik. Világos, hogy Amerika rossz munkát végzett Irakban és elismerhető, hogy ez nem valami politikai kisiklás következménye, hanem annak a vallási (jellegű) megszállottságnak, ami sok katonai hatalmat megfertőz és az ígéretnek, hogy ezt a hatalmat a földgolyó átformálására használják. - Robert McNamara, az USA volt 'védelmi' minisztere is ezen a véleményen van! A TIME, 2005 május 16.-i száma szerint kijelentette: "Az U.S. nukleáris fegyver-politikáját immorálisként, illegálisként, katonailag feleslegesként és félelmetesen veszélyesként jellemezném." Mióta mondom, írom? - Stay at Home, Uncle Sam - a saját véleményemet foglalja össze (angolul) Bush ék gengszterizmusáról. Arra kérem a kedves olvasót, fordítson figyelmet a folyamatos dátumozásra: a 'szeptember 11' sokkból hamar felébredve tisztán láttam, hová vezet ez a II. világháború óta legaljasabb gengszter-háború. Ma tudjuk, hogy csak eddig 655 000 iraki halálához, Irak polgárháborúba süllyedéséhez, az USA-val szembeni gyűlölet nemzetközi mértékű elmélyüléséhez, a vallási ellentétek eszkalációjához és a terrorizmus térhódításához. Megpróbálom összefoglalni az iraki háború lényegét, ahogy én látom: - Ennek a háborúnak a legrettenetesebb aspektusa, hogy a XXI. században, a remélt béke századában egyáltalán sor kerülhetett rá, mert - a Föld legerősebb gazdasági és katonai ereje indította, visszaélve azzal a pozícióval, amit 'egyetlen szuperhatalomként' élvez, - az a hatalom, amelyik a parlamentáris demokrácia bajnokának hirdeti magát, - úgy nyerte el a belső támogatást és tudott maga köré koalíciót szervezni, hogy a háború megindítása szükségességének okait nyilvánvaló szélhámossággal fabrikálta, - az ENSZ rosszallása mellett, azt félresöpörve indította. - Minden ellenkező esküdözés ellenére ez a háború gyarmatosító jellegű, a világ ismert legnagyobb olajkincsének megszerzése a célja. - Magán viseli a vallásháborúk jellegzetességeit, faj- és vallásgyűlöletet szít. - Több mint 100 000 embert (2005 nyári adat, ma 655 000-nél tartunk) mészároltak le a megszállók, ennek nyilvánvalóan többszöröse a fizikai sérült és megszámolhatatlan a lelki sérült. Egy országot romba döntöttek. - Végül az USA vezetőinek a háború körül tett nyilatkozatai egyértelművé teszik, hogy a háború fabrikált okait felhasználva elvi döntések születtek arról, hogy az USA gátlástalanul fogja a jövőben is kihasználni szuperhatalmi pozícióját arra, hogy tetszése szerint gázoljon le másokat. Utalok a 'megelőző csapás', a 'nukleáris fegyverek bevetésének joga' doktrínákra és a 'gonosz tengelye' billogra. Világra született a gátlástalan, arrogáns szörny, amely bármelyik pillanatban lángba boríthatja a világot! Hogy ennek az arrogáns szörnynek a feje (vagy akár sokfejű sárkánynak ábrázolva a fejei) ki és mi, mennyire a katonai-hadiipari gépezet, illetve rajtuk keresztül a mindenen átgázoló tőke képviselői, arról az angolul tudó olvasó a következő linkből világos képet nyerhet: Rumsfeld's War Bush 'háborús kabinetjének' panteonja, a mai posztjukig megtett útjuk az igazság, a tények tükrében egyszerűen elképesztő!! Ez az, aminek meggátlásáért a parlamentáris demokráciát kitalálták és valamikori amerikai (!) bölcsek alkotmányba foglalták az erre kiáltandó nemet. Csőd, az egész intézményrendszer teljes csődje! A demokrácia antidemokratikus lepra-foltjai között kirívó példa: Az USA választói ostobák (Are American Voters Stupid?) A feltett kérdés: A legjobb vagy legrosszabb jelöltet választják meg az amerikai választók? Ahhoz, hogy a legjobbat válasszák meg, két dolgot is jól kellene tudniuk: ismerni a vonatkozó információkat és rendelkezni jó döntésképességgel. Egyébként a választásuk nem lehet más, mint esetlegesség. Tanulmányok sugallják, hogy legalábbis Amerikában a választók nem sokat tudnak arról, amit csinálnak. Itt sikerült belemélyednem a parlamentáris demokrácia csődjébe, folytatom azzal a kérdéssel, hogy az ostoba, durván manipulált választók által trónra emelt vezetők ördögi teóriát erőszakolnak rá a köznépre, amely végtelen háborúk sorának veszélyével fenyeget. A valószínűleg alapos megfontolásokkal kidolgozott teória, hogy ők, meg a keresztény elvek jók, mindenki más, különösen, akik ellenállnak nekik, gonosz, a közelmúlt legsötétebb deklarációja. A 'gonosz tengelye' bushi bélyegző a legveszélyesebbek közé tartozik, egyenértékű a pogány, gyaur, hitetlen bélyegzőkkel. A 'gonosz' teóriája (önmagában is kirekesztő) szörnyű visszaéléseknek nyit teret. Kísérlet, a Psychology of Evil - a Stanford Prison Experiment - ben leírt fantasztikus bizonyítási eljárás, amelynek legfőbb tanulsága, hogy bárkiből aljas gazembert, terrort alkalmazó gépet lehet faragni primitív módszerekkel, igazolja, hogy a felügyelőkbe (amcsi bakákba) itatott tudat, miszerint ők a 'jót' védelmezik, a felügyeletükre bízottak pedig 'gonoszak', tökéletes kopókra konvergál akár szenteket is. Végig lehet követni - diákkal, sőt video-klippeken -, amint ez a diákokat két csoportra, bűnösökre és felügyelőkre osztó kísérlet állatokat farag napok alatt a felügyelőkből. Ugyanez zajlik le nyilván azokban a 'szent hadseregekben' is, amelyek 'gonosz tengelye' tag-bélyegzőt a homlokukon viselő országok (népek, nemzetek) ellen kerülnek bevetésre! Vizsgáljunk meg egyetlen indokot, amivel az amerikai gengszter-vezetés ezt az aljas háborút indította: a terrorizmus elleni harcot. Ez a harc lesz a végső, álmodja Bush és csapata! Idiotizmusuk határtalanságára nincs a szótáramban megfelelő jelző. Filozófáltam már valahol, hogy a terrorizmusra egyetlen átok-leplet borítani hihetetlen ostobaság. A terrorizmusnak szinte annyi alosztálya, válfaja van, ahányan ezt az aljasságot életcélul választják. Van 'állami terrorizmus' (Deutsche Reich, Szovjetunió, Pinochet, Franco, Mao Ce-tung, Idi Amin vagy hogy is hívták), vannak 'szent' vagy szédült csoportok, van vallási fanatizmusból eredő terror (vallásháborúk, inkvizíció, boszorkányégetés), vannak kiborult etnikumok (csecsenek, kurdok), vannak őrült egyének... A legsötétebb ezek közül az állami terror, lásd az American State Terrorism honlapban ismertetetteket. Érdemes tanulmányozni: dühödt kirohanás az amerikai állam terrorizmusa ellen, az amcsi terror-sorozatok leírása, linkek tömege. Az USA-terror természetrajza! Kötelező olvasmány!!! - volt! (2006.10.31) Most, hogy átnézem az írásom a Magyar Elektronikus Könyvtár számára, látom, hogy az eredeti honlap megszűnt (gondolom, engedett az erőszaknak), helyette egyelőre ezt a 'FreespeechTV' programot találtam. Keresek jobbat, jobbakat! Zárójelben adom a találtakat, akinek nincs ideje, ugorja át! [Media Monitors Network - 2001 szeptember 24.-én tette fel a szerző az Internetre. A szerző áttekinti az USA II. világháborút követő külpolitikáját, annak gyalázatos alapelveit. Kit és hogyan támogatott, kiket segített a bukáshoz: épületes olvasmány. Támogatott diktátorok sora... Remek összefoglalást ad az USA hegemónia-törekvéseiről a 'V. World Order Under U.S./Western Hegemony' fejezet. Érdekes, hogy a fejezet címe pontosan megegyezik az eltűnt, fentebb említett American State Terrorism site World Order Under U.S./Western Hegemony értékelésével. Geocities - American State Terrorism - csak arra jó példa, hogyan kasztrálnak web-lapokat! Csak a címlap él! Intellnet - The United States Government is the World' Greatest Terrorist Organization - A legnagyobb terrorista rémtetteket mindig kormányok követik el - állítja a site. Az USA kormányzatát különösen jellemzi ez, immár több mint 100 éve! És részletesen ismerteti a tényeket az indiánok kiirtásától kezdve, a néger rabszolgaságon keresztül Vietnamig és Irakig. (Felrakva 2006.10.28.-án)] A mai USA, helyesebben a Bush-maffia eltökéltségét, illetve az alkalmazott embertelen módszereket két honlappal kívánom megvilágítani: a NIC - National Intelligence Council (Nemzetbiztonsági Tanács) - az USA vezetőinek gondolkodását tükröző Web-lap; az US - Torture & Abuse - pedig a foglyokkal szemben tanusított embertelen (fasiszta, sztálinista?) módszereket taglalja. Az utóbbi hivatalos, az amerikai hadseregen belül született jelentéseket is ismertetve világít rá egyrészt az elkövetett 'terror-jellegű' kihallgatásokra és a foglyok elleni inzultusokra, másrészt arra, hogy a 'felülről' eredő nyomás növeli az embertelenséget! Egyébként 'együttgondolkodási fórum'-nak tartja magát (Center for Co-operative Research) - én nem próbáltam ki. * Ugorjunk egy nagyot visszafelé. Lapozzunk bele a második világháború szörnyűségeibe. Az amerikai kontinensek indiánjainak kiirtása óta ez volt talán a legnagyobb világégés, mindenesetre több megelőző háború ember- és vagyonvesztése együtt se éri utol. Két magát szocialistának nevező hatalom, két őrült diktátorral az élén döntötte romba Európa nagy részét, ölt halomra pontosan azóta se ismert számú embert, minden adat csak megközelítésként értékelhető! Néhány Web-lapot sorolok fel. Vegyenek erőt magukon, kedves olvasók, hihetetlen adatokkal és kegyetlenséggel ismerkedhetnek meg: - A II világháború veszteségei, országonként - térkép en és a lap alján található 'Sources'-ben szövegesen is megadja a 'hősi halottak', a húsdaráló áldozatainak számát. Itt, a lap alján található egy 'Hitler' link, amelyik elvezet Hitler és Sztálin áldozataihoz, valamint a világháború alatti és körüli egyéb atrocitásokhoz. - A holokauszt története, időrendben - és egyetlen idézet belőle: Eichmann egyik munkatársának vallomása szerint egyszer kijelentette: "Nevetve fog a sírba ugrani, mivel a tudat, hogy ötmillió ember halála terheli a lelkét, különleges megelégedettség forrásául fog szolgálni számára." - Egy japán tiszt beszámolója kínai hadifoglyok lefejezéséről és más kegyetlenségekről - a barbár, állati kegyetlenségre nevelő módszert széles körben használták katonák felkészítésére, arra, hogy tömegeket mészároljanak le szemrebbenés nélkül. Kiválóan működhetett a nevelés, amint egy sorral lentebb látni fogjuk. - A nankingi mészárlás és más japán atrocitások - részletes beszámolók és fotók a 'nankingi mészárlás' néven elhíresült tömeggyilkosságról, az emberi barbarizmus egyik csúcsáról: japán katonák 300 000 embert öltek meg kézi fegyverekkel és 20 000 nőt erőszakoltak meg. - Hirosima - túlélők beszámolói a teljesen felesleges tömeggyilkosságról - Nagaszaki - az első japán katonai fotóriporter felvételei a duplán felesleges tömeggyilkosságról. Duplán, mert egyrészt Japán már meg volt verve, másrészt mivel a végső megfélemlítéshez elég volt Hirosima. Egyetértek azokkal, akik szerint már Hirosima is, de különösen Nagaszaki a Szovjetuniónak szólt. - Drezda - egy túlélő kisfiú beszámolója a kegyetlen angol-amerikai szőnyegbombázásról , a (szerintem) napalm 'főpróbájáról'; a fenti két atombomba egyikével azonos pusztítást végzett az amerikai légierő, egyértelműen katonai célpontot nélkülöző, polgári lakosságot irtó kegyetlen légitámadása. Összefoglalás? Reménytelen kísérlet! A II. világháború legfőbb oka kétségtelenül a német imperializmus terjeszkedési-, piac- és kincskereső vágya, hatalmának kiterjesztése az egész világra (lásd az USA mai törekvéseit), megfejelve a nácizmus fajgyűlölő és saját 'faját' mindenki más fölé emelő (Übermensch) ideológiájával, valamint egy nyilvánvalóan elmebeteg diktátor és a köréje gyűlt aljas fasiszták felfoghatatlanul sötét hajlamaival és embertelen kegyetlenségével. A nyugat felé terjeszkedés mindaddig nem ütközött lényeges ellenállásba, amíg a fasiszták nem találták magukat szembe az akkor még talán legerősebb és óriási gyarmatbirodalmából (is) táplálkozó tőkés imperialista hatalommal, Nagy-Britanniával és az angol hazafisággal. Meg is álltak és a könnyebb prédának vélt, hatalmas nyersanyagkészletekkel rendelkező Szovjetunió ellen fordultak, amelynek legázolása utat nyitott volna számukra a világhatalom megteremtésé hez. A tényleg felkészületlen, a barbár sztálini diktatúra által megtizedelt Szovjetunió csak óriási embertömegek feláldozásával tudta megállítani a - sajnos általunk is támogatott - német fasizmus kegyetlen rohamait. Németország Ázsiában az ugyancsak gyarmatosító-terjeszkedő terveket dédelgető japán imperializmusban találta meg legfőbb szövetségesét. Japán a barbár kegyetlenségben méltó partnernek bizonyult, mint a fentebb adott 'Egy japán tiszt beszámolója...' és 'A nankingi mészárlás...' linkekben olvasható (angolul). Az első lényege, hogy tisztjeiket kínai hadifoglyok lefejeztetésével 'trenírozták' rezzenéstelen kegyetlenségre, a második pedig azt a leírhatatlan öldöklést mutatja be, amikor a japán hadsereg napok leforgása alatt 300 000 ártatlan civilt, nőket és gyerekeket is, ölt meg és 20 000 nőt erőszakolt meg a brutalitás maximumát mutatva be a világnak. Kiemelek (kisebb kerekítésekkel és összevonásokkal) néhány önmagáért beszélő adatsort az áldozatok számáról. Az adatok szélső értékei közötti óriási eltéréseket komolyan értékelni nem áll módomban, néha teszek csak megjegyzést. A nagyobb értékek számomra ritkán tűnnek túlzottnak, mert saját élményeim és szemtanúk emlékei is inkább azok elfogadására bíztatnak. Mindenesetre józan ész az alsó értékeket se tudja felfogni. Íme, mit tesz a beteg emberiség saját magával, mire vezet a nagyhatalmi törekvés, a fajgyűlöletet hirdető ideológia, az emberi aljasság és kegyetlenség. Németország, a fő támadó fél: 2,8 - 4,75 m katona és 0,5 - 3,8 m polgári áldozat (a 0,5 m nyilvánvalóan alábecsült adat) Japán, a második támadó hatalom: 1,5 - 2,0 m katona és 250 - 700 ezer polgári áldozat (az alsó érték itt is érthetetlen, Hirosima, Nagaszaki és Tokió áldozatai többet tesznek ki) A szövetséges tengelyhatalmak további tagjai közül Magyarország több áldozatot szenvedett az egymilliós emberveszteséggel, mint a jóval nagyobb Olaszország, amelynek a veszteségeit felső határértéken félmillióra teszik. Szovjetunió, a legnagyobb áldozatokat elszenvedő megtámadott hatalom: 6,1 - 26,4 m (!!!) katona (a valószínűleg reálisabb, Gorbacsov által kezelt szám: 8,7 m); 6,0 - 19,0 m polgári áldozat; az összesített adatok 12,75 - 43,3 millióról szólnak, Gorbacsov a Szovjetunió teljes veszteségeit 27 millió emberben jelöli meg (A szovjet emberek, sőt általam olvasott értékelések is 50 millió körülre tették ezt a számot egy évtizeddel a háború után. Nem emlékszem olyan családra, amelyik ne gyászolt volna a háborúban elesettet vagy a háború polgári áldozatát. Ezzel együtt, mivel elég nagy egyetértés van abban, hogy a háború összes áldozatát 50-60 millióra lehet tenni, azt hiszem, ésszerű Gorbacsov adatát elfogadni.) Kína, a második legnagyobb vesztes. Itt, Európában nem igen foglalkozunk Kína szomorú számaival, pedig a Japán agresszió ellen harcoló Kína veszteségei is rettenetesek: 1,3 - 3,8 m katona és 1,15 - 15,6 m polgári áldozat (a polgári áldozatoknál nyilván a számbavétel köre okozza a szélsőséges eltéréseket, a 15, 6 millióban például az éhínség áldozatai is bennfoglaltatnak). Az összesített adatok közt van olyan, amelyik a teljes emberveszteséget 20 milliónak tartja! Szinte hihetetlen, hogy az európai győztes hatalmak legnagyobb képviselői, a megszállt, majd az angol-amerikai koalícióhoz csatlakozó Franciaország, a függetlenségét végig megőrző Anglia és a nyugati front vezető erejét adó USA veszteségei mennyire összemérhetetlenek a szovjetekével (és a magyar áldozatok számát sem érik el): Franciaország: 92 000 - 250 000 katona és 173 000 - 470 000 polgári áldozat Anglia: 244 000 - 250 000 katona és 60 000 - 100 000 polgári áldozat USA (mind az európai, mind az ázsiai hadszíntéren küzdött) 292 000 - 408 000 katona és 6 000 - 9 000 polgári veszteség Egy pillanatra álljunk meg még, nézzünk bele azokba az adatokba, amelyek a két diktátor 'háborún kívüli' vagy a háborúkra vonatkozó nemzetközi egyezmények felrúgásával végrehajtott terrorjába enged bepillantást. Hátborzongatóbbnak, félelmetesebbnek találom, mint magát a háborút, röviden jelzem az adatoknál, miért. Hitler 10 - 15 millió ártatlan és/vagy védtelen embert öletett meg, legtöbbjüket a náci fajelméletből kiindulva, köztük 5 - 6 millió zsidót, 2,6 - 3,9 millió szovjet hadifoglyot, 250 - 800 ezer cigányt (számomra meglepő, eddig alacsonyabbnak vélt szám!), 15 - 220 ezer homoszexuális (!), 275 000 testi vagy szellemi nyomorék. Irtózat, rettenetes, nem? Sztálin saját elmebeteg koncepcióiból kiindulva (amit kizárólag közvetlen bitang környezete fogadott el) főként saját birodalmának embereit gyilkolta halomra, vagy kárhoztatta őket rettenetes sorsra, köztük több mint egymillió, kisebbségekhez tartozó embert telepített ki az elképzelhető legembertelenebb módon (az eközben elpusztultak száma többszázezer kell legyen), 1,1 millió hazatért volt hadifoglyot végeztetett ki (árulónak, illetve esetleges kémnek deklarálva őket), találtam olyan adatot is, amelyik szerint a németek által elfoglalt területek átfésülését követő kivégzésekkel együtt ez a szám (árulók) elérheti az 5-6 milliót, a munkatáborokban (GULAG) elpusztultak számát a nyugati szakértők 600 000-re teszik (ezt a számot rendkívül alulkalkuláltnak érzem, a nagyon óvatos Szolzsenyicin szerint sokmillió ember esett a sztálini tisztogatás áldozatául), a kivégzett szovjet katonák száma 158 000 fő (megfutamodók, szökevények, gondolom). Ő se bánt kesztyűs kézzel a külföldiekkel: 1 millió német hadifogoly pusztult el a fogolytáborokban, Katyn-ban 14 000 lengyel katonatisztet végeztetett ki futószalag-módszerrrel végrehajtott tarkólövéssel. Annyit mindenesetre érdemes leszögezni, hogy - az összes, mélységesen elítélendő diktatórikus terror, embertelen kegyetlenkedés, emberirtás mellett - a Szovjetunió viselte messze a legnagyobb terheket, hozta a legtöbb áldozatot a fasizmus megsemmisítéséért. A II. világháború is bizonyítja: beteg ez az emberiség, rettenetesen beteg!!! * A kínai események kutatása közben bukkantam rá egy hihetetlen állításra. Az egyik Web-lap szerint Mao Ce-tung kommunista diktátor áldozatainak a száma - kulturális forradalom, és társai - eléri a 80 millió főt. Így, egyszerűen! Ennyi ember pusztult el a közvetlen fizikai terrortól, a falvakban pusztító éhínségtől, súlyos alultápláltságtól. Ez ugyan a 'vallások, izmusok' fejezetbe illő téma, de itt is megjegyzem. Ha erős túlzásnak is érzem, megint a nagyságrend a fontos! Észveszejtő, hogy egyetlen ember vagy akár kis embercsoport hibás ideológiája ilyen embertömegek halálához vezethet. Borzasztóan beteg ez az emberiség! * Visszafelé haladva a történelem sötét lépcsőházában, pár mondattal lépem át az I. világháborút. Azt az öldöklést, amely során tömegeket tudtak még vágóhídra vinni zászló-lobogtatással, síppal, dobbal, katonadallal, csinnadrattával. Nem érdemel többet, mert 'mindössze' 15 millió embert öltek halomra Európában királyok, császárok, cárok és a polgári áldozatok száma a II. világháborúhoz képest elhanyagolható volt. Az emberi agyvelő még nem jutott el a repülés emberirtásra való tömegméretű felhasználásához és sok egyéb technikai eszköz - mint például a tank - még gyerekcipőben járt. *** Folytatás>>> <<<Vissza |
| Minden jog fenntartva! All rights reserved! |

<<<Kezdőlap>>>